ПРОЦЕДУРИ И ПОЛИТИКИ
НА
ИП “АВАЛ ИН” АД

ЗА ОПРЕДЕЛЯНЕ НА КЛИЕНТИТЕ КАТО ПРОФЕСИОНАЛНИ

1. ИП “АВАЛ ИН” АД смята за професионални клиенти по отношение на всички инвестиционни услуги, инвестиционни дейности и финансови инструменти, клиентите, изброени в Приложение 1 към чл. 36, ал. 1 от Закона за пазарите на финансови инструменти, а именно: 


1.1. Лица, за които се изисква издаването на разрешение за извършването на дейност на финансовите пазари или чиято дейност на тези пазари е регулирана по друг начин от националното законодателство на държава членка, независимо от това дали е съобразено с Директива 2004/39/ЕО на Европейския парламент и на Съвета, както и лица, получили разрешение за извършване на тези дейности или по друг начин регулирани от законодателството на трета държава, както следва:

а) кредитни институции;

б) инвестиционни посредници;

в) други институции, които подлежат на лицензиране или се регулират по друг начин;

г) застрахователни дружества (компании);

д) предприятия за колективно инвестиране и техните управляващи дружества;

е) пенсионни фондове и пенсионноосигурителните дружества;

ж) лица, които търгуват по занятие за собствена сметка със стоки или деривативни финансови инструменти върху стоки;

з) юридически лица, които предоставят инвестиционни услуги или извършват инвестиционни дейности, които се изразяват единствено в търгуване за собствена сметка на пазарите на финансови фючърси или опции или други деривативни финансови инструменти на паричния пазар единствено с цел хеджиране на позиции на пазарите на деривативни финансови инструменти, или които търгуват за сметка на други участници на тези пазари, или определят цени за тях и които са гарантирани от клирингови членове на същите пазари, когато отговорността за изпълнението на договорите, сключени от такива лица, се поема от клирингови членове на същите пазари;

и) други институционални инвеститори.

1.2. Големи предприятия, които отговарят поне на две от следните условия:

а) балансово число - най-малко левовата равностойност на 20 000 000 евро;

б) чист оборот - най-малко левовата равностойност на 40 000 000 евро;

в) собствени средства - най-малко левовата равностойност на 2 000 000 евро.

1.3. Национални и регионални органи на държавната власт, държавни органи, които участват в управлението на държавния дълг, централни банки, международни и наднационални институции като Световната банка, Международният валутен фонд, Европейската централна банка, Европейската инвестиционна банка и други подобни международни организации.

1.4. Други институционални инвеститори, чиято основна дейност е инвестиране във финансови инструменти, включително лица, които извършват секюритизация на активи или други финансови транзакции.


2. ИП “АВАЛ ИН” АД уведомява професионалния клиент по предходната т. 1, преди началото на предоставяне на инвестиционни услуги, че въз основа на получената от клиента информация той се смята за професионален клиент и по отношение на него ще се прилагат правилата за професионалните клиенти, освен ако инвестиционният посредник и клиентът не уговорят друго.

3. ИП “АВАЛ ИН” АД осигурява възможност за своите професионални клиенти да се ползват от по-висока степен на защита, която се предоставя на непрофесионалните клиенти:

3.1. Инвестиционният посредник уведомява професионалния клиент, че има право да поиска промяна в условията на договора с цел осигуряване по-висока степен на защита за клиента.

3.2. ИП “АВАЛ ИН” АД осигурява по-висока степен на защита за клиент по т. 1 по негово искане, когато клиентът прецени, че не може правилно да оцени и управлява рисковете, свързани с инвестирането във финансови инструменти.

3.3. По-високата степен на защита се предоставя въз основа на писмено споразумение между инвестиционния посредник и клиента по т. 1, в което изрично се посочват конкретните услуги, дейности, сделки, финансови инструменти или други финансови продукти, във връзка с които на клиента ще се осигурява по-висока степен на защита.

3.4. По-високата степен на защита осигурява на клиента по т. 1, че няма да се смята за професионален клиент за целите на приложимия режим към дейността на инвестиционния посредник.

3.5. “Осигуряване на по-висока степен на защита” означава ИП “АВАЛ ИН” АД да извърши честно, справедливо и като професионалист всички необходими по закон действия в съответствие с най-добрите интереси на своите клиенти, включително, но не само: 

· действия по отношение на изпълнение на нарежданията;

· предоставяне на необходимата, съгласно закона информация;

· описание на финансовите инструменти и рисковете, свързани с тях;

· предоставяне на необходимата, съгласно закона информация относно проспектите;

· предоставяне на данни за гаранцията, когато такава е налице;

· действия при преценката за подходяща инвестиционна услуга;

· предоставяне на съгласие от страна на клиента в случаите, предвидени в закона;

· действия по изпращане на предвидените в закона потвърждения и отчети.

4. Клиентите, извън тези по т. 1, включително държавните органи и частните индивидуални инвеститори, могат да поискат спрямо тях да не се прилагат правилата за извършване на дейност от ИП “АВАЛ ИН” АД, които осигуряват по-висока степен на защита за клиентите.

4.1. ИП “АВАЛ ИН” АД може да третира клиент по т. 4 като професионален клиент, ако са налице критериите по т. 1 на раздел II от Приложение 1 към чл. 36, ал. 1 от Закона за пазарите на финансови инструменти, а именно: 
4.1.1. Идентификационни критерии:

Клиентите по т. 4 трябва да отговарят най-малко на два от следните критерия:

        
а) през последната година лицето е сключвало средно за тримесечие по 10 сделки със значителен обем на съответен пазар;

        
б) стойността на инвестиционния портфейл на лицето, който включва финансови инструменти и парични депозити, е повече от левовата равностойност на 500 000 евро;

       
 в) лицето работи или е работило във финансовия сектор не по-малко от една година на длъжност, която изисква познания относно съответните сделки или услуги.

и е спазена процедурата по т. 2 на раздел II от Приложение 1 към чл. 36, ал. 1 от Закона за пазарите на финансови инструменти, а именно: 
4.1.2. Процедура:

        
Клиентите по т. 4 могат да поискат да бъдат третирани като професионални клиенти при спазване на следната процедура:

        
а) клиентите трябва да поискат писмено пред инвестиционния посредник да бъдат третирани като професионални клиенти общо или във връзка с определени инвестиционни услуги или сделки или с определен вид сделки или инвестиционен продукт;

        
б) инвестиционният посредник е длъжен да предупреди в писмен вид клиента, че той няма да се ползва от съответната защита при предоставянето на услуги и извършването на дейности от инвестиционния посредник, както и от правото да бъде компенсиран от Фонда за компенсиране на инвеститорите във финансови инструменти;

        
в) клиентът трябва да декларира, че е уведомен за последиците по буква "б";

        
г) преди да вземе решение клиентът по т.4 да бъде третиран като професионален клиент, инвестиционният посредник трябва да предприеме необходимите действия, за да е сигурен, че клиентът отговаря на изискванията на т. 4.1.1.


4.2. За клиент, за който са изпълнени условията по т. 4.1., не се смята, че притежава знанията и опита на клиентите по т. 1.


4.3. Инвестиционният посредник не прилага съответните правила, които осигуряват по-висока степен на защита за клиентите, само ако въз основа на оценката му за опита, уменията и знанията на клиента може да направи обосновано заключение, че съобразно характера на сделките или услугите, които клиентът възнамерява да ползва или да сключва, клиентът може да взема самостоятелни инвестиционни решения и да преценява рисковете, свързани с тях.

4.4. Клиентите на инвестиционния посредник, определени като професионални съгласно т. 4, са длъжни да уведомяват инвестиционния посредник за всяка промяна в данните, послужили като основание за определянето им като професионални клиенти.

4.5. В случаите, когато инвестиционният посредник в хода на извършваната от него дейност установи, че клиент, определен като професионален съгласно т. 4, е престанал да отговаря на условията по т. 4.1.1., при които е определен като професионален клиент, инвестиционният посредник предприема необходимите мерки за прилагане на по-високата степен на защита по отношение на този клиент. 


5. ИП “АВАЛ ИН” АД смята за непрофесионални клиенти по отношение на всички инвестиционни услуги, инвестиционни дейности и финансови инструменти, клиентите, които не отговарят на изискванията за професионален клиент по т. 1 от настоящите Процедури и политики.

6. ИП “АВАЛ ИН” АД уведомява всички свои клиенти за условията и критериите, по които ги определя като професионални или непрофесионални, както и за обстоятелствата, при които могат да бъдат определени като приемлива насрещна страна. Клиентите се уведомяват на траен носител и за правото им да поискат да бъдат определени по различен начин и за ограниченията на тяхната защита при определянето им по друг начин.


6.1. По смисъла на § 1, т. 29 от Закона за пазарите на финансови инструменти "приемлива насрещна страна" означава инвестиционен посредник, кредитна институция, застрахователно дружество, колективна инвестиционна схема, управляващо дружество, пенсионен фонд, пенсионноосигурително дружество, други финансови институции, лицата по чл. 4, ал. 1, т. 11 и 12 от ЗПФИ, правителства на държави, държавни органи, които управляват държавен дълг, централни банки и международни институции, както и такива субекти от трети държави, ако изрично са поискали да бъдат третирани като такива.


6.2. ИП “АВАЛ ИН” АД по собствена инициатива или по искане на клиента може:

       
6.2.1. да определи като професионален или непрофесионален клиент, който в други случаи би бил определен като приемлива насрещна страна по смисъла на § 1, т. 29 от ЗПФИ;

        
6.2.2. да определи като непрофесионален клиент, който се счита за професионален клиент по смисъла на т. 1 от настоящите Процедури и политики.


6.3. Когато лице, определено като приемлива насрещна страна, поиска да не бъде третирано като такава и инвестиционният посредник се съгласи, това лице ще се третира като професионален клиент, освен ако изрично не е поискало да бъде третирано като непрофесионален клиент.

6.4. В случаите, когато приемлива насрещна страна изрично поиска да бъде третирана като непрофесионален клиент, се прилагат съответно т. 3.1. – т. 3.4. от настоящите Процедури и политики.

.

Настоящите Процедури и политики са разработени в съответствие с изискванията на чл. 37, ал. 6 от Закона за пазарите на финансови инструменти и Наредба № 38 за изискванията към дейността на инвестиционните посредници и са приети на заседание на Съвета на директорите на ИП “АВАЛ ИН” АД  с протокол от 31.10.2007г. 

